সম্প্রতি প্রকাশিত এক প্রতিবেদনে উঠে এসেছে যে, প্রজেক্ট ২০২৫-এর পরিকল্পনাকারীরা উইকিপিডিয়ার স্বেচ্ছাসেবী সম্পাদকদের শনাক্ত ও লক্ষ্যবস্তু করার উদ্যোগ নিচ্ছে। এই প্রচেষ্টার পেছনে অত্যাধুনিক নজরদারি প্রযুক্তির ব্যবহার এবং হ্যাক হওয়া তথ্যভান্ডার থেকে সংগৃহীত ডেটার আশ্রয় নেওয়ার সম্ভাবনা রয়েছে। মুক্ত জ্ঞান প্রসারের জন্য বিশ্বব্যাপী নির্ভরযোগ্য মাধ্যম উইকিপিডিয়ায় এই ধরনের তৎপরতা শুধু এর নিরপেক্ষতা ও স্বাধীন সম্পাদনার নীতির ওপর আঘাত হানবে না, বরং এটি সমগ্র প্ল্যাটফর্মের বিশ্বাসযোগ্যতাকে প্রশ্নবিদ্ধ করতে পারে।  এ ধরনের পরিকল্পনা শুধু উইকিপিডিয়ার জন্য নয়, বরং স্বেচ্ছাসেবীদের ব্যক্তিগত নিরাপত্তার জন্যও মারাত্মক হুমকি সৃষ্টি করতে পারে। অনেক সম্পাদক বিভিন্ন বিষয়ে গবেষণা ও বিশ্লেষণের মাধ্যমে নিবন্ধ তৈরি ও সম্পাদনা করেন, যা কোনো নির্দিষ্ট গোষ্ঠী বা প্রতিষ্ঠানের স্বার্থের বিরুদ্ধে গেলে তারা হয়রানি, নজরদারি এমনকি সাইবার আক্রমণের শিকার হতে পারেন। যদি প্রজেক্ট ২০২৫-এর অন্তর্ভুক্ত গোষ্ঠীগুলো এই ধরনের তথ্য সংগ্রহ ও অপব্যবহার করে, তবে এটি শুধু ব্যক্তিগত গোপনীয়তার লঙ্ঘনই হবে না, বরং মুক্ত জ্ঞানের প্রসারে কাজ করা ব্যক্তিদের নিরাপত্তাকেও ঝুঁকির মুখে ফেলবে। তাই, এ ধরনের হুমকি মোকাবিলায় উইকিপিডিয়া সম্প্রদায়ের উচিত ব্যক্তিগত তথ্যের সুরক্ষা জোরদার করা এবং নিরাপত্তা ব্যবস্থা আরও শক্তিশালী করা।  প্রজেক্ট ২০২৫ মূলত একটি রক্ষণশীল রাজনৈতিক নীতি কাঠামো, যা নীতিনির্ধারণ প্রক্রিয়ায় রক্ষণশীল মতাদর্শকে শক্তিশালী ও প্রতিষ্ঠিত করতে চায়। এটি যুক্তরাষ্ট্রের রাজনৈতিক প্রেক্ষাপটে গঠিত হলেও, এর প্রভাব শুধু দেশটির নীতিনির্ধারণেই সীমাবদ্ধ থাকবে না, বরং এটি বিশ্বব্যাপী মুক্ত জ্ঞানচর্চার সম্প্রদায়ের ওপরও দীর্ঘমেয়াদী প্রভাব ফেলতে পারে।  এই প্রকল্পের মূল লক্ষ্য হলো সরকার, প্রশাসন, শিক্ষা, গবেষণা এবং গণমাধ্যমসহ বিভিন্ন ক্ষেত্রের নীতিমালা রক্ষণশীল দৃষ্টিভঙ্গির ভিত্তিতে পুনর্গঠন করা। এর অংশ হিসেবে, তথ্যপ্রযুক্তি এবং অনলাইন প্ল্যাটফর্মগুলোর উপর নিয়ন্ত্রণ প্রতিষ্ঠার মাধ্যমে মুক্ত ও নিরপেক্ষ তথ্যপ্রবাহ ব্যাহত করার আশঙ্কা তৈরি হয়েছে। যদিও এটি মূলত যুক্তরাষ্ট্রের রাজনৈতিক কাঠামোর মধ্যে কার্যকর হওয়ার জন্য পরিকল্পিত, তবে আধুনিক ডিজিটাল বিশ্বে তথ্যের প্রবাহ সীমানাহীন হওয়ায় এর প্রভাব আন্তর্জাতিক পর্যায়েও ছড়িয়ে পড়বে। বিশেষ করে, উইকিপিডিয়ার মতো মুক্ত জ্ঞানভিত্তিক প্ল্যাটফর্মগুলোর নিরপেক্ষতা, স্বাধীন সম্পাদনার সুযোগ এবং স্বেচ্ছাসেবী সম্প্রদায়ের নিরাপত্তার উপর নিশ্চিতভাবেই এই প্রকল্পের প্রত্যক্ষ বা পরোক্ষ প্রভাব পড়বে।  এমনকি সম্প্রতি পাওয়া তথ্য থেকে ধারণা করা হচ্ছে যে, প্রজেক্ট ২০২৫-এর কিছু পরিকল্পনাকারী উইকিপিডিয়ার নির্দিষ্ট কিছু সম্পাদককে শনাক্ত করে তাদের বিরুদ্ধে ব্যবস্থা নিতে চাইছে। এর মূল কারণ হতে পারে উইকিপিডিয়ার কঠোর নিরপেক্ষতার নীতিমালা, যা কোনো নির্দিষ্ট রাজনৈতিক বা আদর্শিক গোষ্ঠীর পক্ষে তথ্য বিকৃত করার অনুমতি দেয় না। প্রজেক্ট ২০২৫-এর সমর্থকদের দাবি, উইকিপিডিয়া তাদের দৃষ্টিভঙ্গির প্রতি বৈষম্যমূলক আচরণ করছে। কিন্তু আপনারা জানেন, উইকিপিডিয়ার সমস্ত তথ্য যাচাইযোগ্য ও নিরপেক্ষতার নীতির অধীন, যা নির্দিষ্ট কোনো মতাদর্শের স্বপক্ষে বা বিপক্ষে নয়।  উইকিপিডিয়া সম্পাদকদের শনাক্ত করতে নানান কৌশল অবলম্বন করতে পারে বলে আলোচনা হচ্ছে। এর মধ্যে কিছু পদ্ধতি খুবই বিপজ্জনক প্রমাণিত হতে পারে। যেমন, আধুনিক ফেস রিকগনিশন সফটওয়্যার ব্যবহার করে উইকিপিডিয়া সম্পাদকদের শনাক্ত করার চেষ্টা করা হতে পারে। যদি কোনো সম্পাদক তাদের ছবি অনলাইনে প্রকাশ করে থাকে, তবে সেই ছবির মাধ্যমে তাদের প্রকৃত পরিচয় জানা সম্ভব হতে পারে। এছাড়া বিগত বছরগুলোতে বিভিন্ন ওয়েবসাইট ও অনলাইন পরিষেবার ডেটাবেস লিক হয়েছে, যেখানে ব্যক্তিগত তথ্য সংরক্ষিত ছিল। এসব লিক হওয়া তথ্য ব্যবহার করে উইকিপিডিয়া সম্পাদকদের আসল পরিচয় জানার চেষ্টা করতে পারে।  যদি স্পর্শকাতর বিষয় হয়ে থাকে, তাহলে উইকিপিডিয়া সম্পাদকদের ইমেইলে বা সামাজিক যোগাযোগ মাধ্যমে ফিশিং লিংক পাঠিয়ে তাদের লগইন তথ্য চুরি করতে পারে। একবার তারা কারও ব্যক্তিগত তথ্য সংগ্রহ করতে পারলে, তাদের প্রকৃত পরিচয় বের করা সহজ হয়ে যাবে। এছাড়া উইকিপিডিয়াতে ভুয়া অ্যাকাউন্ট তৈরি করে সকফার্ম তৈরি করার চেষ্টা করতে পারে। তারা বিশ্বাসযোগ্যতা অর্জনের জন্য একাধিক সম্পাদনা করতে পারে এবং গোপনে তথ্য সংগ্রহ করতে পারে।  এই ধরনের প্রচেষ্টা শুধু নির্দিষ্ট সম্পাদকদের জন্য হুমকি নয়, বরং এটি উইকিপিডিয়ার নিরপেক্ষতা ও স্বাধীনতার জন্যও বড় ধরনের হুমকি। উইকিপিডিয়া মুক্ত জ্ঞানের ভিত্তিতে গঠিত, যেখানে যেকোনো ব্যক্তি স্বেচ্ছাসেবী হিসেবে অবদান রাখতে পারে। তবে যদি সম্পাদকদের ব্যক্তিগত নিরাপত্তা হুমকির মুখে পড়ে, তাহলে অনেকে মুক্তভাবে সম্পাদনা করতে ভয় পাবে। এর ফলে অনেক সম্পাদক উইকিপিডিয়া থেকে সরে আসতে পারে। আর নিরপেক্ষ তথ্যের বিকৃতি যে ঘটবে, তা বলার অপেক্ষা রাখেনা। পাশাপাশি উইকিপিডিয়াকে রাজনৈতিকভাবে প্রভাবিত করা অন্যান্যদের জন্যও সহজসাধ্য হয়ে যাবে।  সেজন্য উইকিপিডিয়ার সম্পাদকগণ যারা বিভিন্ন স্পর্শকাতর বিষয়ে লিখেন বা অনুবাদ করেন, তারা প্রয়োজনে আইপি বাধামুক্ত অধিকার গ্রহণ করে সম্পাদনা করার সময় ভিপিএন ব্যবহার করতে পারেন। এছাড়া শক্তিশালী পাসওয়ার্ড এবং দ্বিস্তরীয় নিরাপত্তা (২এফএ) সক্রিয় করে রাখবেন। আপনার ব্যক্তিগত তথ্য, ইমেইল, বা সামাজিক যোগাযোগ মাধ্যমের তথ্য যতটা সম্ভব গোপন রাখুন। সন্দেহজনক বা খুবই আনন্দের কোনো ইমেইল বা বার্তা পেলে সতর্ক থাকুন।  উইকিমিডিয়া ফাউন্ডেশনের সক্রিয়ভাবে পরিস্থিতির গুরুত্ব বোঝা উচিত এবং পদক্ষেপ নেওয়া উচিত। বিকল্পক্ষেত্রে সম্পাদকদের আইনি সহায়তা পাওয়ার পথ নিশ্চিত করা উচিত। কারণ, প্রজেক্ট ২০২৫-এর পরিকল্পনার এই দিকটি শুধু উইকিপিডিয়া সম্প্রদায়ের জন্য নয়, বরং মুক্ত জ্ঞানচর্চার জন্যও একটি গুরুত্বপূর্ণ হুমকি। উইকিপিডিয়ার নিরপেক্ষতা ও স্বাধীনতা বজায় রাখতে সম্পাদকদের নিরাপত্তার বিষয়টি সর্বোচ্চ গুরুত্ব দেওয়া প্রয়োজন। এই চ্যালেঞ্জ মোকাবিলায় উইকিমিডিয়া সম্প্রদায়ের সচেতনতা ও সক্রিয়তা অপরিহার্য।